ועדת הכספים, כנסת 24, פרוטוקול מספר 171, 2021-12-15 09:00

אלכס קושניר: בוקר טוב לכולם.

אלכס קושניר: היום יום רביעי, י"א בטבת התשפ"ב (15 בדצמבר 2021).

אלכס קושניר: יש לנו שלושה סעיפים על סדר-היום: הראשון הוא צו תעריף המכס ופטורים ומס קנייה על טובין (תיקון מס' 3), התשפ"ב-2021.

אלכס קושניר: אנחנו דנים ברביזיה שהטלנו כאן בוועדה, וזאת לנוכח העובדה שברגע שהקלנו את המס בוועדה נוצר מצב בו יש פער בין יבואנים ליצרנים.

אלכס קושניר: עבדנו במשך שבוע על פתרון ורשות המסים תציג את הפתרון, והיא תענה על שאלות נוספות עליהן היא צריכה לענות.

אלכס קושניר: רשות המסים, בבקשה.

ינון אזולאי: אחר כך אבקש לנמק לגבי הרביזיה בנושא זה.

אלכס קושניר: אין בעיה.

גיא גולדמן: המתווה עליו מדובר כרגע הוא לתת הקלה במס נוספת קדימה לאותה קבוצת טובין שקיבלה הטבה החל מלפני שבועיים.

גיא גולדמן: יש רעיון של מכס ושל מס קנייה.

גיא גולדמן: אני מבין שהולכים על מס קנייה כיוון שהרעיון המקורי והראשון עליו דובר של תיקון רטרואקטיבי לא אפשרי לביצוע מבחינת רשות המסים.

גיא גולדמן: הוא יוצר עיוותים ואפליות קשות.

גיא גולדמן: ההקלה תהיה בצורה של הורדת מס קדימה.

אלכס קושניר: כן.

אלכס קושניר: ישנן עוד שאלות עליהן אתה צריך לענות.

ינון אזולאי: מה זה מס קדימה?

ינון אזולאי: מה אתם הולכים לעשות?

גיא גולדמן: הורדת מס לכלים מצופים בפלסטיק, כלים שבוצע עליהם צו הפחתה לפני שבועיים, בדיון האחרון של הוועדה - לתת הקלה נוספת מכאן והלאה בפרק זמן של חודשיים.

ולדימיר בליאק: במקום לתת פטור רטרואקטיבי אנחנו מקלים קדימה.

גיא גולדמן: כן.

ינון אזולאי: על כמה מדובר?

ינון אזולאי: שאלנו בוועדה כמה כסף נכנס.

ינון אזולאי: ישבתם פה ואמרתם שנכנס כבר הרבה כסף, ושאתם לא יודעים להחזיר את הכסף, וזה מחדל בפני עצמו שאתם לא יודעים להחזיר כסף, וכל פעם אתם אומרים: אנחנו נחזיר, אנחנו נשפה.

ינון אזולאי: אמרנו שתשובו לפה ותספרו לנו קודם כול כמה כסף נכנס לכם עד אותו יום, לא מאותו יום, ואחר כך נדע גם מה עושים עם הכסף.

ינון אזולאי: אז קודם כול כמה כסף נכנס לכם עד אותו יום?

גיא גולדמן: המייל ששלחתי לוועדה לא לפניי, אבל אם אני זוכר דובר על 40 מיליון.

גיא גולדמן: סדר גודל של עשרות מיליונים שנגבו עד ל-30 בנובמבר על הכול, על כל המס של כלים חד פעמיים.

אלכס קושניר: על כולם, לא פרטי המכס הספציפיים.

גיא גולדמן: כן.

ינון אזולאי: מתוך זה כמה היה לנו על אותם אלה?

אלכס קושניר: רק שנייה.

אלכס קושניר: ינון, אני רוצה לדייק אותך.

אלכס קושניר: היו לנו פה שני מצבים: היה פה צו שנחתם על-ידי משרד האוצר ששם תמונה מסוימת לשוק מבחינת גובה המס.

אלכס קושניר: אנחנו בוועדה הפחתנו את המס הזה.

אלכס קושניר: כלומר, הטבנו עם התעשייה.

אלכס קושניר: היתה פה פעולה מקלה.

אלכס קושניר: בגלל הפעולה המקלה הזו נוצר פה פער בין יבואנים ליצרנים.

אלכס קושניר: לכן, הטענה היא שרשות המסים במקרה הספציפי הזה לא יודעת להחזיר אחורה היא לא נכונה כי היה פה מצב אחד ומצב נוסף.

אלכס קושניר: חשוב עכשיו לראות איך אנחנו עושים עכשיו הטבה נוספת על מנת שבאמת נוכל לשפות את אלו ששילמו מס שהוא לדעת הוועדה ביתר – זה המצב.

ינון אזולאי: אנחנו מדברים על אלה, שדיברנו לגביהם גם על העובי ועל כוסות הקרטון, שכבר שילמו, נכון?

אלכס קושניר: אנחנו מדברים על אלה שעבורם פרט המכס שונה, שזה כלי קרטון מצופים בפלסטיק.

אלכס קושניר: כל מי שהביא את המלאי שילם.

ינון אזולאי: לא רק זה, גם מבחינת העובי שהיה, כי גם בזה עשינו שינויים.

אלכס קושניר: כן, אבל השינוי שם הוא אחר.

אלכס קושניר: שם הם צריכים להגיש.

אלכס קושניר: זה קדימה, זה לא אחורה.

ינון אזולאי: גם אלה שילמו.

אלכס קושניר: לא.

ינון אזולאי: למה לא? הרי כשהם הגישו, היו כאלה ששילמו כבר.

ינון אזולאי: אין יצרן רק של כוסות קרטון.

אלכס קושניר: כן, אבל זה כמו שתיקח עכשיו כל מס אחר שמפחיתים אותו ואז אתה אומר: כל זמן שהיה מס גבוה, שילמתם.

אלכס קושניר: אז מה נחזיר?

אלכס קושניר: לא.

אלכס קושניר: אנחנו מתחילים מצב חדש.

אלכס קושניר: בגלל שהיה כאן פער בין יבואנים ליצרנים אמרנו שחייבים למצוא פתרון.

אלכס קושניר: זה לא בגלל שהורדנו את המס, זה בגלל שנוצר פה פער בגלל הזמנים – זו הסיבה.

ינון אזולאי: יתרה מזו, כשאתה מדבר איתי על הקרטון אז לא עשינו כביכול הורדה במס אלא הורדנו את זה לכמעט שליש מבחינת האחוזים – זה בסדר.

ינון אזולאי: היו כלים שהורדנו להם לגמרי את המס, ואמרנו אלה של שני המילימטרים.

אלכס קושניר: כן, אבל פה זה מעכשיו וקדימה.

ינון אזולאי: אבל הם שילמו על זה.

ינון אזולאי: אתה נמצא באותו עיקרון.

ינון אזולאי: הם לא ישלמו בעתיד, אבל הם שילמו בעבר.

ינון אזולאי: רצינו לדעת כמה שולם בעבר על אותם כלים ספציפיים.

אלכס קושניר: אבל פה כל השוק נמצא באותו מצב.

ינון אזולאי: אתה לא משדר איתי, אתה לא יורד לסוף השאלה שלי.

אלכס קושניר: אני לא משכנע אותך – בסדר.

אלכס קושניר: אני מבין מה שאתה אומר, אני לא מסכים איתך.

ינון אזולאי: אנחנו מדברים על שני מוצרים: ישנם כוסות הקרטון, ואנחנו הולכים לשפות את האנשים מפה והלאה, נכון?

אלכס קושניר: כן.

ינון אזולאי: בסדר, זה מובן לי.

ינון אזולאי: אתה אומר שאתה משפה אותם.

ינון אזולאי: אני רק ארצה לדעת כמה כסף הם גבו על כוסות הקרטון האלה, וזאת כיוון שהם יודעים את הפילוח.

ינון אזולאי: אנחנו לא יודעים האם הם גבו 10 מיליון או 40 מיליון.

ינון אזולאי: הוא שלח 40 מיליון, אבל אנחנו רוצים לדעת כמה מתוך זה לכוסות הקרטון כדי שנדע לשפות בעתיד.

ינון אזולאי: בנוסף, היו לנו מוצרים, ואז התווכחנו האם 1.8 או 1.2 - 2 מילימטר.

ינון אזולאי: שם אני אומר, קח את המקום הזה.

ינון אזולאי: הרי יש כלים שמוסו, ולפי דבריהם גם שולמו.

ינון אזולאי: הם שילמו שלא לצורך, הם שילמו ביתר.

אלכס קושניר: לא שילמו ביתר אלא שילמו לפי מצב הדיל באותו רגע.

ינון אזולאי: אבל מאותו רגע והלאה אני לא ממסה אותם בכלל.

אלכס קושניר: כן, כי שינית את הצו.

ינון אזולאי: יפה.

ינון אזולאי: אז גם בקרטון אל תעשה את זה.

ינון אזולאי: אם אתה הטענה שלך צודקת בפלסטיק אז גם בקרטון.

ינון אזולאי: אם הטענה שלך לא צודקת בפלסטיק, היא גם לא צודקת בקרטון.

אלכס קושניר: לא, אלו דברים שונים.

אלכס קושניר: אני עושה את זה בקרטון אך ורק כי אני מבין שיצרנו פה אי שוויון בתחרות - רק בגלל זה.

נירה שפק: ינון, יש בזה היגיון.

ינון אזולאי: יכול להיות שההיגיון לא נמצא אצלי, מה אעשה?

שלומית ארליך: השאלות שאנחנו שאלנו אז היו ביחס לנתונים, ביחס לתשלום המס.

שלומית ארליך: רצינו לדעת כמה סוחרים שילמו, והערכות שהיו לכם לגבי על כמה סוחרים חלה חובת התשלום, וגם התייחסות לעניין הדין הבין-לאומי.

שלומית ארליך: האם לעמדת

שלומית ארליך: כם היה באישור הצו כדי לפגוע בעקרונות שנקבעו בהסכמים בין-לאומיים ובהסכמי סחר שעליהם חתומה המדינה?

שלומית ארליך: בכל מקרה, גיא, אם אתה יכול להתייחס לפרטים ולהסביר בדיוק על איזה פרטים תהיה עכשיו ההפחתה או יינתן הפטור.

גיא גולדמן: ההפחתה היא לגבי אותם מוצרים, שאותם ציין היושב-ראש, שלגביהם הופחת המס לפני שבוע ל-3 שקלים או לקצת יותר מ-3 שקלים, כוסות וכלים מצופים מפלסטיק.

גיא גולדמן: כלומר, אין פה בדיון כרגע פתיחה של סיווג חדש של מוצרים או אפיון.

גיא גולדמן: זו קבוצה שכבר קיימת וכבר אופיינה, קבוצה שלגביה הופחת המס.

גיא גולדמן: אותה קבוצה תקבל הקלה נוספת מכאן והלאה.

גיא גולדמן: לגבי אפליה או דין בין-לאומי, אמרנו שבעינינו אין אפליה.

גיא גולדמן: זה עיקרון שיש בחוק מס קנייה.

גיא גולדמן: אין בצו פה שום דבר חדש.

גיא גולדמן: ההבחנה או ההגדרה לייצור מקומי ולייבוא זה חלק ממשטר מס קנייה שקיים עשרות שנים.

גיא גולדמן: אם אתם רוצים, קובי גם יסביר למה בפועל, בפרקטיקה, לא רק במסגרת החוקית, אין פה עניין של אפליה.

גיא גולדמן: בכל מקרה, מדובר פה עכשיו על הקלה קדימה.

ינון אזולאי: אם אין אפליה, למה אתם עושים את זה?

ינון אזולאי: היושב-ראש אמר שהוא ראה אפליה.

אלכס קושניר: לא, אני אומר אי שוויון.

ינון אזולאי: אתם משחקים פה עם המילים.

ינון אזולאי: כשאני אומר לכם שאין שוויון אתם אומרים: לא, יש אפליה.

ינון אזולאי: כשאני אומר לכם שיש אפליה, אתם אומרים: לא, אין שוויון.

ינון אזולאי: תחליטו בעצמכם מה אתם רוצים לעשות.

ינון אזולאי: אני טוען שיש פה עוולה.

ינון אזולאי: אתה צודק, לא שוויון ולא אפליה.

ינון אזולאי: יש פה עוולה על שני מוצרים.

ינון אזולאי: יש עוולה כלפי מוצר שנקרא מוצרי נייר, קרטון, שיש להם אחוזים מסוימים בחד פעמי, ויש עוולה שנייה על מוצרים שמיסינו אותם ועכשיו לא ממסים אותם.

ינון אזולאי: יש פה שתי עוולות: שלקחתם כסף על דבר שלא היה צריך לקחת כסף.

ינון אזולאי: ועזוב את זה שכל הצו הזה שנכנס הוא תוך כדי ומבלי שנאשר אותו.

ינון אזולאי: עשיתם עוולה על עוולה ועל עוולה, ואת זה אתם צריכים לתקן.

ינון אזולאי: שאלנו שאלה פשוטה: כמה כסף נכנס לכם מהקרטון לבד?

ינון אזולאי: האם אתה יכול לתת לי מענה?

ינון אזולאי: עזוב אותי מהפלסטיק.

גיא גולדמן: מהקרטון לבד, מתוך ה-40 מיליון האלה עד 30 בנובמבר - - -

ינון אזולאי: אל תגיד לי בערך, אתה יודע שיש לך את הנתון.

גיא גולדמן: אין לי את הנתונים של הייצור מקומי.

גיא גולדמן: אם אני זוכר, זה למעלה מ-10 מיליון.

ינון אזולאי: אבל אם אין לך נתון של הייצור המקומי אז אתה גם לא יודע בכמה לשפות את המקומי ובכמה את היבואן.

גיא גולדמן: לא, אני אומר שאין לי נתון סופי.

גיא גולדמן: אבל לכל הפחות זה מספר דו ספרתי מתוך ה-40 מיליון - זאת ההערכה בגדול.

ינון אזולאי: כמה מתוך זה של הפלסטיק - - -?

גיא גולדמן: לעניין מה שאמר ינון – אנחנו לא חושבים שיש אפליה, ואנחנו חושבים שצו רטרואקטיבי מפלה ומעוות יותר.

גיא גולדמן: שמים את זה בצד, מבינים את הרצון של הוועדה לתת מענה, וזה המענה.

נירה שפק: אשמח לשמוע את עמדת היועמ"ש בנושא.

שלומית ארליך: שנייה, שנייה.

שלומית ארליך: תסביר, בבקשה.

שלומית ארליך: התחלנו לדבר על כל הנקודות שהעלינו גם אז לגבי הסוחרים, הכמויות, המישור הבין-לאומי.

שלומית ארליך: התחלת להגיד ונקטעת באמצע.

גיא גולדמן: המס, אני יודע להגיד את המס, הוא בסכום של קרוב ל-40 מיליון עד ה-30 בנובמבר.

ינון אזולאי: בסך הכול, על הכול.

אלכס קושניר: ינון, תן לו לדבר.

אלכס קושניר: כן, זה על הכול – זה ברור.

ינון אזולאי: הדיון חייב להיות עם סבלנות, אי-אפשר שדיונים כאלה יתנהלו כך.

ינון אזולאי: אני משתגע מהדבר הזה, אני מוכן לשמוע הכול.

ינון אזולאי: אם אתה אומר לי: ינון, אני יודע - - -

אלכס קושניר: ינון, אבל חייבת להיות סבלנות גם מצדך.

אלכס קושניר: אתה לא נותן לו אפילו להשלים את הטיעון.

ינון אזולאי: אין בעיה, תקבל את כל הסבלנות.

ינון אזולאי: קיבלת.

נירה שפק: לא הבנתי, 40 מיליון?

גיא גולדמן: כן.

אלכס קושניר: סך הכול.

גיא גולדמן: שלחתי מייל לשלומית.

גיא גולדמן: הנתונים צריכים להיות.

גיא גולדמן: אם איני טועה, זה מהזיכרון.

גיא גולדמן: המישור הבין לאומי מתייחס לעניין של אפליה שלטעמנו אין.

גיא גולדמן: זה חלק מחוק מס קנייה שמגדיר אירוע מס למכירה ואירוע מס לייבוא.

גיא גולדמן: אין בצו הזה משהו חדש שמגדיר אירוע מס חדש או משנה את משטר מס הקנייה.

גיא גולדמן: זה הכול מסגרת שקיימת עשרות שנים בחוק מס קנייה.

גיא גולדמן: גם בשטח, לא רק המצב החוקי, אותם יבואנים שמרו במחסנים הרישויים וחיכו.

גיא גולדמן: הדברים מורכבים.

גיא גולדמן: אין פער שם בין הייצור המקומי לייבוא.

גיא גולדמן: שמים את כל זה בצד, מבינים את הבקשות של הוועדה לתת מענה, וזו ההצעה.

ינון אזולאי: הם עושים לנו טובה שהם מביאים לנו מענה לבקשות שלנו.

ינון אזולאי: חבר'ה, יש פה עוולה.

ינון אזולאי: צריך להבהיר לרשות המסים שיש פה עוולה ושהם לא עושים לנו טובה.

ינון אזולאי: הם בסך הכול באים לתקן עוולה שהם עשו, לא אנחנו עשינו אותה.

ינון אזולאי: הוא אומר: אנחנו נענינו לבקשת הוועדה.

ינון אזולאי: לא, אני רוצה שהוועדה תגיד להם שיש פה עוולה, זה לא מספיק שאני אומר את זה.

ינון אזולאי: הם לא מבינים שיש פה עוולה אמיתית שכוסות הקרטון ימוסו, והעוולה השנייה היא על כוסות הפלסטיק.

ינון אזולאי: הוא אומר לי שנמצאים בערך 10 מיליון מהכוסות הקרטון והוא אומר שהוא לא יודע להגיד לנו בדיוק מה הייצור המקומי שלנו.

ינון אזולאי: כלומר, אנחנו לא יודעים בדיוק כמה כסף מגיע.

אלכס קושניר: אם מחר מחליטים להוריד את המע"מ, האם אתה הולך אחורה ומוריד את המס לכולם ומבקש אחורה?

ינון אזולאי: יש הבדל.

אלכס קושניר: לא, מה ההבדל?

ינון אזולאי: כשאתה מוריד או מעלה את המע"מ, אתה אומר שבעוד שבוע ייכנס התוקף של המע"מ.

ינון אזולאי: מה עשינו פה?

ינון אזולאי: אמרנו: יש צו שמתחיל ב-1 בנובמבר, והצו הזה הוא 60 יום, והוא אמור לקבל את אישור ועדת הכספים כדי שידונו האם יש בו תקלות או לא.

ינון אזולאי: גם כשמורידים מע"מ עושים עבודה מסוימת.

ינון אזולאי: העבודה פה היתה רשלנית, והוכחנו את זה גם פה.

ינון אזולאי: אם זה לא היה רשלני וחובבני, לא היינו מגיעים למצב הזה.

ינון אזולאי: אני באתי לפה עם כלים.

ינון אזולאי: באו ממשרד הבריאות וסיפרו לנו שהם לקחו דוגמה של 30 כלים שאותם הם מיסו.

ינון אזולאי: הוכחנו להם שהכלים שהם מיסו הם לא נכונים.

ינון אזולאי: הוכחנו להם שזה רב פעמי.

ינון אזולאי: אחר כך באו ומיסו את הקרטון.

ינון אזולאי: אמרו שהקרטון ממוסה והפלסטיק מסוכן, וכל מה שצריך.

ינון אזולאי: הוכחנו שיש שם אולי עד 5%.

ינון אזולאי: אתה אומר לי: אתה גם רוצה על המע"מ?

ינון אזולאי: לא.

ינון אזולאי: העבודה פה היתה פה חובבנית עד כדי רשלנית, ולכן היא באה לוועדת הכספים כדי שנתקן את זה, וזאת תוך כדי שכבר מיסוי את האנשים האלה, עשו להם עוולה, גזלו מכיסם של היבואנים, היצרנים, ושל הצרכן, שהוא אני ואתה, ושם הבעיה.

ינון אזולאי: אם גם במתוקים יקרה דבר כזה, למשל, והם מתחילים את זה בראשון לינואר, אני לא אגיד לך: תעשה כך כי תיקנו את הצו.

ינון אזולאי: לא, כי שילמו על הצו.

ינון אזולאי: אבל כשעשית עוולה, שילמת על הצו, אני רוצה אחורה.

אלכס קושניר: אתה מסתכל על זה בהיבט אחד, אני מסתכל על זה בהיבט אחר.

אלכס קושניר: אני מסתכל על זה שהיתה פה החלטה כדין להטיל צו מסוים, להטיל מס מסוים, ואנחנו כאן בוועדה גם כדין עשינו עבודה בניתוח הצו, וראינו כמה דברים שלדעתנו צריכים להיראות אחרת ושינינו אותם.

אלכס קושניר: כתוצאה מהשינוי הזה נוצר מצב שיש פה באמת פער תחרותי בין שתי קבוצות עוסקים, ואת זה אנחנו באים לתקן.

אלכס קושניר: אני אומר לך, הפתרון הוא לא אידיאלי והוא לא אופטימלי, אבל הוא הכי קרוב לפתרון האפקטיבי ביותר.

אלכס קושניר: כל פתרון אחר הוא פחות טוב.

אלכס קושניר: לכן, אני מבקש מרשות המסים לפרסם את הצו המקל היום, שפוטר את אותם פרטי המכס, שהם אלה ששונו בהחלטת הוועדה, שזה כלים מקרטון מצופים בפלסטיק, לחודשיים.

אלכס קושניר: כלומר, היום 15 בדצמבר עד 15 בפברואר.

אלכס קושניר: לפרסם את הצו הזה היום ואז אנחנו נצביע על הרביזיה ונדחה אותה.

גיא גולדמן: היושב-ראש, פוטר לגמרי?

אלכס קושניר: פוטר לגמרי.

ינון אזולאי: בפעם שעברה דיברנו על ההברחות שיהיו מהרשות הפלסטינית.

יצחק פינדרוס: זה לא הברחות, אמרו לך שמבחינה חוקית אין בעיה בכלל.

אלכס קושניר: נאמר פה שזה לא נכנס.

יצחק פינדרוס: אלכס, קודם כול, עובדתית זה לא נכון.

יצחק פינדרוס: אבל הם גם אמרו פה.

אלכס קושניר: רגע, תן לינון לדבר.

אלכס קושניר: הוא עדיין לא דיבר היום.

ינון אזולאי: נוגה ניר, כתבת ערוץ 13, פרסמה שלשום כתבה ובה היא מדווחת על כך שהיא היתה בכפר ברטעה בצפון.

ינון אזולאי: חלק מהכפר נמצא בתחום הרשות הפלסטינית וחלק ממנו בתחומי מדינת ישראל.

ינון אזולאי: היא ראתה שם חנויות שמוכרות חד פעמי במחירים של פעם, וגם שתייה מתוקה.

ינון אזולאי: זה לא הברחות.

ינון אזולאי: מגיעות לשם משאיות וטנדרים עם אנשים מישראל והם קונים שם סחורה בכמויות.

ינון אזולאי: היא גם ראיינה אנשים מישראל.

אלכס קושניר: הם עושים את זה גם עם סיגריות?

ינון אזולאי: כן, גם סיגריות.

יצחק פינדרוס: אני גר באזור הזה.

יצחק פינדרוס: מבחינה חוקית, לגבי מוצרי מזון – יש את משרד החקלאות.

יצחק פינדרוס: אין שום בעיה במוצרים שהם לא מוצרי מזון.

ינון אזולאי: פינדרוס, גם מוצרי מזון.

ינון אזולאי: השתייה שם היא בגרושים.

ינון אזולאי: ישראלים באים לשם וקונים.

ינון אזולאי: אחד המפקחים שאמור לאכוף את זה אמר: מה אתם רוצים?

ינון אזולאי: שבכל צומת נשים לכם משטרה?

ינון אזולאי: אין לנו שליטה על הכול.

ינון אזולאי: רשות המסים אמרה לנו פה שיש אכיפה ושלא יכול להיות שזה קורה.

ינון אזולאי: זה קורה, ובגדול.

ינון אזולאי: דובר על זה שאפשר להעביר סחורה לערים שלמות בישראל.

ינון אזולאי: הסחורה מגיעה בכמויות אדירות ללא מס.

ינון אזולאי: התרענו אז על זה, ואנחנו מתריעים גם על המתוקים.

אלכס קושניר: קודם כול, ההתרעה חשובה ונכונה.

ינון אזולאי: זה לא שלי, זה של ערוץ 13.

אלכס קושניר: אני פונה גם לרשות המסים שנמצאים כאן, וגם למשטרת ישראל, לטפל בתופעה הזו.

אלכס קושניר: כנראה שהבעיה היא הרבה יותר רחבה.

אלכס קושניר: זה לא רק כלי פלסטיק ושתייה מתוקה, זה הרבה מעבר לזה.

אלכס קושניר: רשויות אכיפה צריכות לטפל כאן.

יצחק פינדרוס: אלכס, אני רוצה לחזור למה שהיה פה בדיון, וגם רשות המסים אמרו את זה בדיון הראשון בגילוי, ואני מכיר את זה מהשטח.

יצחק פינדרוס: לגבי מוצרי מזון – יש כללים של משרד החקלאות.

יצחק פינדרוס: לגבי מוצרי פלסטיק – אין.

יצחק פינדרוס: אני אומר לך מה קורה היום מבחינה חוקית.

יצחק פינדרוס: ישראל מודיעה לרשות הפלסטינאית: אנחנו מתחילים לגבות מס, תגבו גם אתם.

אלכס קושניר: וכל עוד זה לא קורה, הסחורה לא נכנסת, אלא אם כן היא מוברחת.

יצחק פינדרוס: בינתיים למדינת ישראל יש זמן להקים יחידות חיילים על איזה עשרים ילדים בהתנחלויות, אבל אין להם זמן להתעסק עם דברים רציניים.

ינון אזולאי: מה זה "מוברחת"?

ינון אזולאי: הכול פתוח שם.

יצחק פינדרוס: אמרת אתמול בוועדה שאומרים שהצריכה של החד פעמי ירדה.

יצחק פינדרוס: היא לא ירדה אפילו בפרומיל.

יצחק פינדרוס: זה נכון שהיא ירדה מהתעשייה הישראלית.

גיא גולדמן: אדוני היושב-ראש, רק לציין שצו ההפחתה עליו דובר יהיה ממחר.

גיא גולדמן: הלילה בחצות המחשבים שלנו - - -.

גיא גולדמן: ממחר חודשיים.

אלכס קושניר: אין בעיה, בסדר.

אלכס קושניר: אבל זה מ-16 עד ה-16.

גיא גולדמן: כן.

אלכס קושניר: אני מעלה להצבעה את הרביזיה שהגשנו על צו תעריף המכס (תיקון מס' 3) - כלים חד פעמים.

ינון אזולאי: התייעצות סיעתית.

אלכס קושניר: היה עכשיו של נימוק של שעה.

ינון אזולאי: אני מוותר על הנימוק.

אלכס קושניר: נחזור להצביע ב- 09:34.

ינון אזולאי: אלכס, אין לך התייעצות סיעתית ברביזיה.

אלכס קושניר: אה, אין התייעצות סיעתית ברביזיה?

אלכס קושניר: סתם בלבלת אותי.

אלכס קושניר: מסתבר שאין התייעצות סיעתית ברביזיה.

אלכס קושניר: אבל אני כבר כל כך רגיל שינון אזולאי לוקח התייעצות סיעתיות אז נתתי לו.

אלכס קושניר: היה נימוק.

אלכס קושניר: נירה, בבקשה.

נירה שפק: בהמשך לדברים שגם נאמרו, חשוב לי להגיד ולהדגיש שני דברים: האחד, הצדק הוא אף פעם לא אבסולוטי כי אין גבול לשרשרת.

נירה שפק: תמיד הכול אפשרי.

נירה שפק: אם ניתן אז יבואו הצרכנים ויגידו: סליחה, למה אנחנו לא?

נירה שפק: כלומר, צדק הוא צדק עד הסוף, ומתישהו צריך לקטוע.

נירה שפק: זה לא הכי טוב שיש אבל זה המצב כרגע.

נירה שפק: מה שקרה כאן הציף לנו בצורה מאוד ברורה גם את מה שהערת בפעם הראשונה, שאנחנו צריכים להקפיד ההליך התקין: שקודם כול יגיע לכאן ואז ייכנס צו לתוקפו.

נירה שפק: אני מתארת לעצמי שזה יקרה ושזה ימנע.

נירה שפק: זה קורה בכול.

נירה שפק: הערנו את זה על ההתחלה של התהליך, ופה בוועדה נוודא שזה לא ימשיך לקרות.

אלכס קושניר: תודה רבה.

יצחק פינדרוס: אני גם רוצה לנמק את הרביזיה.

יצחק פינדרוס: אתמול בדיון התחזק אצלי הדבר הזה.

יצחק פינדרוס: התנהלות המס בשלושת הדברים שקורים כרגע היא התנהלות שערורייתית מסיבה פשוטה מאוד, וזה התברר שוב אתמול בדיון.

יצחק פינדרוס: הביאו פה נתונים על שתייה מתוקה, על צריכה של חד פעמים, ועל כל מיני דברים שמזהמים, וגם דיברו על זה שיש דברים שנמצאים יותר במגזר החרדי, ויעקב התנגד לדיון הזה.

יצחק פינדרוס: אנחנו יודעים שבכל דבר שאתה רוצה למנוע, אתה צריך לפעול בשלוש זרועות: בזרוע החינוך, בזרוע האלטרנטיבות, וגם בזרוע המקל.

יצחק פינדרוס: פה שעושים פה זה אך ורק במקל.

יצחק פינדרוס: יתרה מזו, גם כשהוסיפו תקציבים להסברה ולטיפול ולסיוע, ראית שהמגזר, שהם אומרים שהוא הכי בעייתי, נמצא בשוליים.

יצחק פינדרוס: ראיתי אתמול שמתוך 120 מיליון שקל, 3,8 מיליון שקל הולך למגזר החרדי.

יצחק פינדרוס: אם אתה אומר ש-30% מהבעיה הוא שם, אז אתה גם צריך לשים שם משאבים באותה מידה או יותר.

יצחק פינדרוס: אבל בוא נגיד שאתה שם פחות, זה מראה לך שהאירוע הוא אירוע של מיסוי נטו.

יצחק פינדרוס: הוא לא אירוע של איכות סביבה ולא של כל תירוץ אחר או הסבר אחר.

יצחק פינדרוס: לכן, אני מבקש לפתוח את הדיון הזה מחדש.

אלכס קושניר: תודה רבה.

אלכס קושניר: אני רוצה להעלות את הרביזיה להצבעה?

אלכס קושניר: מי שמצביע בעד הרביזיה הוא נגד כניסת הצו לתוקף, מי שמצביע נגד הוא בעד כניסת הצו לתוקף.

אלכס קושניר: מי בעד הרביזיה?

אלכס קושניר: ירים את ידו.

אלכס קושניר: מי נגד?

אלכס קושניר: הצבעה הרביזיה לא התקבלה.

אלכס קושניר: הרביזיה לא התקבלה והצו אושר.

אלכס קושניר: לגבי הרביזיה השנייה לגבי מס על משקאות ממותקים – הפתרון מתגבש, אבל הוא טרם התגבש באופן סופי.

אלכס קושניר: רשות המסים, נכון?

גיא גולדמן: כן.

גיא גולדמן: אנחנו מוכנים לתת הקלה לתרכיזים או לטובין האלה שמשמשים לייצור במפעלים כדי לדבר על נושא הכפל שנטען.

גיא גולדמן: אנחנו מקווים ומאמינים שנוכל להביא אותו בחקיקת משנה ולא נצטרך לתקן את החוק בשביל זה.

גיא גולדמן: הפרטים והנוסח הסופי ייצאו.

אלכס קושניר: אוקיי, כרגע הרביזיה לא מוסרת.

אלכס קושניר: אנחנו משאירים אותה עד שתביאו לנו פתרון בתחילת השבוע הבא.

נירה שפק: האוזן שלי רגישה, יש לי רק בקשה.

נירה שפק: אנחנו מוכנים לעשות – לא.

נירה שפק: הוועדה הציגה משהו משמעותי, ולכן הנושא נבחן.

נירה שפק: אין כאן אדנות.

נירה שפק: בבקשה, בבקשה, האוזן שלי רגישה.

נירה שפק: מה זה "אנחנו מוכנים"?

ינון אזולאי: נירה, לשם שינוי אני מסכים איתך.

נירה שפק: תודה רבה.

משה גפני: אדוני היושב-ראש, ראיתי שהיתה עלייה גדולה בתשלומי מס רכישה ומס שבח באופן דרמטי.

משה גפני: האוצר אמר פה שאין רווח מזה, זה לא כסף.

משה גפני: ביקשת נתונים וכל מיני דברים כאלה.

אלכס קושניר: השאלה היא האם הסתכלת על הנתונים לפני העלאת המס או אחרי.

משה גפני: אחרי העלאת המס, ראיתי היום.

משה גפני: יש עלייה בהעלאת מס רכישה.

אלכס קושניר: לא בטוח שיש להם עדיין נתונים, נראה לי שזה מתייחס לתקופה הקודמת.

ינון אזולאי: בעבר היתה עלייה, ובתקופה הזו כן היה רווח.

משה גפני: כן.

משה גפני: רווח גדול, בסדרי גודל גדולים.

אלכס קושניר: איך זה קשור לסעיף 3 שאנחנו הולכים לדון בו עכשיו?

משה גפני: לא קשור, אבל קשור לוועדה.

משה גפני: אמרת שצריך שיהיו איזונים.

משה גפני: אל תיתן לאוצר לעבוד עליך.

משה גפני: כשיונח הצו שאושר, אנחנו נרצה להגיש ערעור.

אלכס קושניר: איזה צו?

משה גפני: על החד פעמי.

משה גפני: אנחנו רוצים להגיש ערעור.

אלכס קושניר: בסדר, זכותכם.

משה גפני: אנחנו מודיעים.

משה גפני: אם אפשר להגיד לנו רק מתי זה יונח, אנחנו לא יכולים להגיש לפני.

שלומית ארליך: יונח כנראה היום.

משה גפני: לא חשוב, מתי שאתם רוצים.

משה גפני: מצדי אל תניחו בכלל.

משה גפני: אבל אם תניחו, ומתי שתניחו, אנחנו נגיש ערעור.

אלכס קושניר: הישיבה נעולה.